

РЕПУБЛИКА МАКЕДОНИЈА

МИНИСТЕРСТВО ЗА ЕКОНОМИЈА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ПРЕДЛОГ НА ЗАКОН ЗА ДОПОЛНУВАЊЕ НА ЗАКОНОТ ЗА ТРГОВСКИТЕ ДРУШТВА

Скопје, април 2014 година

В О В Е Д

I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

Согласно Извадокот од Нацрт записникот од 178-та седница на Владата на Република Македонија од 30.12.2013 година, по однос на точката 52: Информација за можноста за промена на Законот за трговските друштва во насока на дефинирање на обврската седиштето на фирмата да мора да се регистрира во деловната просторија, произлезе заклучок со кој Владата на Република Македонија го задолжи Министерството за економија во соработка со Централниот регистар на Република Македонија да подготви анализа со преглед на дејностите во кои најчесто седиштето на фирмата е исто со адресата на живеење и компаративна анализа за регулативата, која се однесува на трговските друштва со другите земји и врз основа на тоа да предложи до првата недела во мај соодветни изменувања на Законот.

Во рамките на ова задолжение, Министерството за економија информира за следното:

Со Законот за трговските друштва (,,Службен весник на Република Македонија “бр. 28/04, 84/05, 25/07, 87/08, 42/010, 48/010,24/11, 166/12, 70/13, 119/13, 120/13, 38/14 и 41/14)) во членот 3 став 1 точка 45 е определено дека, седиштето на друштвото е местото со адресата (улица и број ), наведена во договорот за друштвото, во статутот, односно во изјавата за основање друштво со ограничена одговорност од едно лице и запишани во трговскиот регистар.

Согласно член 60 од Законот, седиштето на трговското друштво е местото коешто е запишано во трговскиот регистар.

Tрговското друштво може да го промени седиштето. Промената на седиштето, согласно член 61 од Законот, се врши на начин и според постапка определени во изјавата за основање на друштвото од едно лице, со договорот за друштвото, односно со статутот.

Како задолжителен елемент во актот за основање кај сите видови субјекти на упис, предвидени со Законот, произлегува дека седиштето на друштвото е задолжителен елемент за упис во Единствениот трговски регистар.

Секоја промена на седиштето резултира и со приложување на пречистен текст на актот за основање при поднесување на пријавата за упис на соодветна промена.

II. ЦЕЛИ, НАЧЕЛА И ОСНОВНИ РЕШЕНИЈА НА ПРЕДЛОГОТ НА ЗАКОН

Целта на предложените дополнувања на Законот за трговските друштва е воведување одредби со кои ќе се предвиди обврска за трговските друштва, седиштето на фирмата да мора да се регистрира во деловната просторија, во негова сопственост или во негово владение.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Пределог законот за дополнување на Законот за трговските друштва не предизвикува финансиски импликации врз Буџетот на Република Македонија..

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ И НАЧИНОТ НА НИВНОТО ОБЕЗБЕДУВАЊЕ, КАКО И ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

За спроведување на Предлогот на Закон за дополнување на Законот за трговските друштва не е потребно обезбедување дополнителни финансиски средства, ниту материјални обврски за одделни субјекти.

ПРЕДЛОГ

на Закон за дополнување на Законот за трговските друштва

Член 1

Во Законот за трговските друштва (“Службен весник на Република Македонија” бр.28/04, 84/05, 25/07, 87/08, 42/10, 48/10, 24/11, 166/12, 70/13, 119/13, 120/13, 187/13 и 38/14 ), во членот 60 по ставот 1, се додава нов став 2, кој гласи:

“(2) Седиштето на трговското друштво мора да биде во деловен простор во сопственост, или владение на трговското друштво.“

Член 2

Се овластува Законодавно-правната комисија на Собранието на Република Македонија да утврди пречистен текст на Законот за трговските друштва.

Член 3

Овој закон влегува во сила осмиот ден од денот на објавувањето во „Службен весник на Република Македонија”,

ОБРАЗЛОЖЕНИЕ НА ПРЕДЛОГ ЗАКОНОТ ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ТРГОВСКИТЕ ДРУШТВА

I.објаснување на содрЖината на одредбите на предлог законот

Со членот 1 од предлог законот се воведува нова одредба во членот 60, со која се предвидува седиштето на трговското друштво да биде деловниот простор кој што се наоѓа во сопственост, или во владение на трговското друштво.

Со членот 2 од предлог законот се овластува Законодавно-правната комисија на Собранието на Република Македонија да утврди пречистен текст на Законот за трговските друштва.

Со членот 3 од предлог законот се воведува завршна одредба за стапување на сила на законот.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Со оглед на тоа што со дополнувањето на Законот за трговските друштва се предвидува изменување на веќе постоечки одредби на законот, решенијата содржани во одредбите се меѓусебно поврзани и се однесуваат на истата работа.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Со предложеното решение се предвидува избегнување на можноста седиштето на друштвото да биде домашната адреса на основачите, или на управителот на истото.

IV.ТЕКСТ НА ОДРЕДБИТЕ НА ЗАКОНОТ ЗА трговските друштва КОИ СЕ МЕНУВААТ И ДОПОЛНУВААТ

Член 60

Седиштето на трговското друштво е местото кое што е запишано во трговскиот регистар.